‘ออมสิน’ฝุ่นตลบหลังเลอศักดิ์ออก
บอร์ดซัดกันนัวตั้งรักษาการฯ ‘ธัชพล’งานเข้าเจอบ่วงกรรม
19 ก.ค. 2555

บอร์ดซัดกันนัวตั้งรักษาการฯ ‘ธัชพล’งานเข้าเจอบ่วงกรรม
รักษาการผู้อำนวยการธนาคารออมสินเก้าอี้ร้อน กรรมการจ่อยื่นสอบ เคยบริหารลงทุนทำธนาคารเสียหาย 800 ล้าน
แหล่งข่าวจากกรรมการธนาคารออมสิน เปิดเผยว่า ในการประชุมคณะกรรมการธนาคารออมสิน เมื่อวันที่ 17 ก.ค.ที่ผ่านมา นางพรรณี สถาวโรดม ประธานกรรมการธนาคาร ได้เสนอชื่อนายธัชพล กาญจนกูล รองผู้อำนวยการธนาคารออมสินอาวุโสกลุ่มลงทุนและบริหารเงิน ขึ้นเป็นรักษาการผู้อำนวยการแทนนายเลอศักดิ์ จุลเทศ ที่ครบวาระลงเมื่อสัปดาห์ที่ผ่านมา ทำให้ที่ประชุมมีการถกเถียงเรื่องนี้กันอย่างเคร่งเครียด
ทั้งนี้ เนื่องจากกรรมการของธนาคารรายหนึ่งเสนอชื่อนายยงยุทธ ตะริโย รองผู้อำนวยการธนาคารออมสินอาวุโสกลุ่มปฏิบัติการ ขึ้นเป็นรักษาการผู้อำนวยการ โดยให้เหตุผลว่า นายธัชพล ถูกร้องเรียนว่าบริหารเงินลงทุนทำให้ธนาคารเสียหายถึง 800 ล้านบาท จึงไม่เหมาะสมที่จะดำรงตำแหน่ง
ขณะที่นางพรรณี ได้ชี้แจงว่า นายยงยุทธ มีอายุการทำงานเหลืออีก 2 เดือน ก็จะเกษียณอายุลง ขณะที่การสรรหาผู้อำนวยการคนใหม่ต้องใช้เวลาร่วม 3 เดือน อาจทำให้การทำงานไม่ต่อเนื่อง
นอกจากนี้ จากการตรวจสอบข้อร้องเรียนพบว่า ผู้ร้องเรียนไม่ได้ใช้ชื่อจริง ทำให้ไม่จำเป็นต้องตั้งกรรมการสอบ และการลงทุนในกองทุนอสังหาริมทรัพย์จำนวน 1,200 ล้านบาท แต่ปัจจุบันเหลือมูลค่า 400 ล้านบาทนั้น ก็เป็นการบันทึกมูลค่าทางบัญชี ไม่สามารถระบุได้ว่านายธัชพลทำให้ธนาคารเสียหาย
อย่างไรก็ตาม กรรมการที่เสนอชื่อนายยงยุทธได้แย้งว่า ถึงแม้ผู้ร้องเรียนจะไม่ได้ใช้ชื่อจริง คณะกรรมการก็ควรตั้งกรรมการขึ้นมาสอบข้อเท็จจริง เหมือนกรณีของนายเลอศักดิ์ที่ถูกร้องเรียนบัตรสนเท่ห์ การไม่ตั้งกรรมการมาตรวจสอบนายธัชพล ทำให้ธนาคารไม่มีมาตรฐาน
แหล่งข่าวเปิดเผยว่า เมื่อกรรมการตกลงไม่ได้ นางพรรณี จึงได้ให้กรรมการลงคะแนนว่าจะเลือกใครเป็นรักษาการ ซึ่งกรรมการ 7 คน เลือกนายธัชพล และกรรมการอีก 4 คน เลือกนายยงยุทธ ทำให้นายธัชพลได้ถูกแต่งตั้งเป็นรักษาการผู้อำนวยการ
แหล่งข่าวเปิดเผยว่า การประชุมคณะกรรมการครั้งหน้า กรรมการบางรายจะเสนอให้กรรมการตั้งกรรมการสอบข้อเท็จจริงของนายธัชพล หากกรรมการธนาคารไม่ดำเนินการ ก็จะส่งเรื่องให้สำนักงานคณะกรรมการนโยบายรัฐวิสาหกิจ (สคร.) เสนอให้กระทรวงการคลังตั้งกรรมการสอบเหมือนกับกรณีของนายเลอศักดิ์ 
สำหรับตัวเต็งที่จะเป็นผู้อำนวยการธนาคารออมสินคนใหม่ คือ นายธัชพล 
ก่อนหน้านี้ นายธัชพล ชี้แจงว่า เรื่องดังกล่าวไม่เป็นความจริง เป็นการอุปโลกน์ขึ้นมาจากบุคคลภายนอก 2 คน และผู้ร้องเรียนไม่บรรลุนิติภาวะ